Mohammad Hatta

Dr. Drs. H. Mohammad Hatta nan populer jo namo panggilan Bung Hatta lahia di Fort de Kock (kini Kota Bukittinggi, Sumatera Barat), Hindia Balando, 12 Agustus 1902 – maningga di Jakarta, 14 Maret 1980 pado umua 77 taun) adolah pajuang kamardekaan Indonesia nan takamuko basamo jo Soekarno, Sutan Sjahrir, Tan Malaka, Soedirman, sarato nan lain-lain. Hatta baduo jo Soekarno adolah tokoh nan manandotangani naskah proklamasi kamardekaan Indonesia pado tanggal 17 Agustus 1945, sahinggo baliau nan baduo ko disabuik Proklamator Kemerdekaan Indonesia.
Sasudah Indonesia mardeka dari panjajahan Balando, Hatta manjadi wakil presiden Republik Indonesia nan partamo bapasangan jo Soekarno nan manjadi presiden. Baliau-pun pernah pulo manjadi pardana mantari sampai tigo kali katiko sistim pamarentahan Indonesia masih manganuik sistim parlementer katiko nagaro baru mulai tagak.
Mohammad Hatta ko surang ahli ekonomi sarato sangek paduli jo koperasi nan bakaadilan sosial, sahinggo baliau di agiah gala Bapak Koperasi Indonesia.
Pado taun 1956, baliau mangundurkan diri dari jabatan wakil presiden karano indak sapandapek lai jo Soekarno dalam caro mangalola negara. Baliau maningga pado taun 1978 dan dikubuakan di pakuburan Tanah Kusia, Jakarta. Karano jaso-jaso baliau nan gadang kapado bangso, baliau diagiah gala Pahlawan Nasional Indonesia dek pamarentah Indonesia.
Mohammad Hatta lahia dari pasangan Muhammad Djamil jo Siti Saleha nan barasa dari Minangkabau. Ayahnyo marupoan saurang katurunan ulama Naqsyabandiyah di Batuhampar, dakek Payakumbuh, Sumatra Barat dan ibunyo barasa dari keluarga padagang di Bukittinggi. Inyo lahia dengan namo Muhammad Athar pado tanggal 12 Agustus 1902. Namonyo, Athar barasa dari bahaso Arab, nan aratinyo "harum". Athar lahia sabagai anak kaduo, sasudah Rafiah nan lahia pado tahun 1900. Sajak ketek, inyo alah dididik jo digadangan dalam lingkungan kaluarga nan patuah jo ajaran agamo Islam. Kakeknyo dari pihak ayah, Abdurrahman Batuhampar tanamo sabagai ulama pandiri Surau Batuhampar, saketek dari surau nan masih tagak pasca-Perang Padri. Samantaro itu, ibunyo barasa dari katurunan panggaleh. Babarapo urang mamaknyo adolah pangusaho gadang di Jakarta.
Ayahnyo maningga pada sangkek inyo masih baumua tujuah bulan. Sasudah kamatian ayahnyo, ibunyo manikah baliak jo Agus Haji Ning, saurang panggaleh dari Palembang. Haji Ning acok bakontak dagang jo Ilyas Bagindo Marah, kakeknyo dari pihak ibu. Parkawinan Siti Saleha jo Haji Ning malahiaan ampek urang anak, nan sadonyo adolah padusi.
Mohammad Hatta patamo kali mandapek pendidikan formal di sekolah swasta. Saudah anam bulan, inyo pindah ka sakolah rakyat dan sakelas jo Rafiah, kakaknyo. Namun, palajarannyo baranti pado partangahan samester kelas tigo. Inyo lalu pindah ka ELS di Padang (kini SMA Negeri 1 Padang) sampai tahun 1913, dan malanjuikan ka MULO sampai tahun 1917. Di lua pandidikan formal, inyo parnah baraja agamo kapado Muhammad Jamil Jambek, Abdullah Ahmad, jo babarapo ulama lainnyo. Salain kaluarga, perdagangan mampangaruhi parhatian Hatta terhadap parekonomian. Di Padang, inyo mangenal pedagang-pedagang nan masuak anggota Serikat Oesaha dan aktif dalam Jong Sumatranen Bond sabagai bandaharo. Kagiatannyo iko tetap inyo lanjuikan katika inyo basikolah di Prins Hendrik School. Mohammad Hatta tetap manjadi bandaharo di Jakarta.
Kakeknyo samulo bamukasuik ka Mekkah, dan pado kasempatan tersebut, inyo dapek mambaok Mohammad Hatta malanjuikan palajaran di bidang agamo, yakni ka Mesir (Al-Azhar). Hal iko dilakuan untuak maningkekan kualitas surau di Batuhmpar nan memang alah manurun sajak maningganyo Abdurrahman. Namun, hal iko diprotes dek kaluarga, dan ado nan mausulan mamaknyo, Idris untuak manggantian Hatta. Manuruik catatan Amrin Imran, Pak Gaek-nyo kecewa dan Syekh Arsyad pado akhianyo manyarah ka Tuhan.
Mohammad Hatta manikah jo Rahmi Rachim. Dari panikahan tu mareka dikaruniai tigo urang anak, iyolah Meutia Hatta, Gemala Hatta sarato Halida Hatta. Hatta laia dari pasangan Muhammad Djamil jo Siti Saleha nan bakarajo sabagai padagang di Batuhampa, nagari nan talatak di antaro Payokumbuah jo Bukiktinggi.